កម្ពុជា​សម្រេច​មិន​ឲ្យ​ជនជាតិ​វៀតណាម​ចូល​ក្នុង​ប្រទេស​តាម​គ្រប់​ច្រក
ភាគី​កម្ពុជាស្នើ​ឲ្យ​អាជ្ញាធរ​មូលដ្ឋាន​នៃ​ប្រទេស​ទាំង​ពីរ​ធ្វើ​ការ​រួម​គ្នា ​ដើម្បី​សម្រសម្រួល និង​ធានា​ថា ​ការ​ដឹក​ជញ្ជូន​ទំនិញ​ឆ្លងកាត់​ព្រំដែន​រួម អាច​អនុវត្ត​ដោយ​គ្មាន​ការ​រាំង​ស្ទះ។
ភ្នំពេញ — រដ្ឋាភិបាលកម្ពុជានៅថ្ងៃព្រហស្បតិ៍នេះបានប្រកាសថា កម្ពុជានឹងសម្រេចបិទការធ្វើដំណើររបស់ជនជាតិវៀតណាមចូលក្នុងប្រទេសកម្ពុជាចាប់ពីអធ្រាត្រថ្ងៃសុក្រ សប្តាហ៍នេះតទៅ ជាវិធានការមួយឆ្លើយតបនឹងការសម្រេចចិត្តបិទច្រកព្រំដែនពីភាគីវៀតណាម ដែលលោក ហ៊ុន សែន ថាមិនមានការជូនដំណឹងជាមុន។ ក្នុងសំឡេងដែលមានមានរយៈពេលជាង១០នាទី និងត្រូវបានចែកចាយតាមប្រព័ន្ធសង្គម លោកនាយករដ្ឋមន្រ្តី ហ៊ុន សែន បានថ្លែងថា វៀតណាមបានបិទច្រកព្រំដែនគោក ដើម្បីប្រឆាំងនឹងការរាតត្បាតវីរុសកូរ៉ូណា ដោយមិនមានការជូនដំណឹងជាមុន ហើយលោកក៏សម្រេចបិទច្រកព្រំដែនវិញ។ ក្នុងសេចក្តីប្រកាសព័ត៌មានមួយចេញផ្សាយនៅថ្ងៃទី១៩ ខែមីនា ក្រសួងការបរទេសកម្ពុជា បានបញ្ជាក់ថា ការធ្វើដំណើរចូលប្រទេសកម្ពុជាដោយពលរដ្ឋវៀតណាម និងការធ្វើដំណើរចូលប្រទេសវៀតណាម ដោយពលរដ្ឋកម្ពុជា តាមផ្លូវគោក ផ្លូវទឹក និងផ្លូវអាកាសទាំងអស់ នឹងត្រូវផ្អាកជាបណ្តោះអាសន្ន ចាប់ពីអធ្រាត្រថ្ងៃទី២០ ខែមីនា។ ក្រសួងបញ្ជាក់ថា វិធានការនេះមិនអនុវត្តចំពោះពលរដ្ឋវៀតណាមនិងកម្ពុជា ដែលកាន់លិខិតឆ្លងដែនការទូត និងផ្លូវការទេ។ សេចក្តីប្រកាសបញ្ជាក់ថា៖ «វិធានការនេះមានគោលបំណងបញ្ចៀសនូវការលំបាកចំពោះពលរដ្ឋវៀតណាម ក៏ដូចជាពលរដ្ឋកម្ពុជាដែលតម្រូវឲ្យបង្ខាំងខ្លួននៅដាច់ពីគេក្រោយពីបានធ្វើដំណើរពីប្រទេសកម្ពុជាចូលទៅវៀតណាម»។ ភាគីកម្ពុជាស្នើឲ្យអាជ្ញាធរមូលដ្ឋាននៃប្រទេសទាំងពីរធ្វើការរួមគ្នា ដើម្បីសម្របសម្រួល និងធានាថា ការដឹកជញ្ជូនទំនិញឆ្លងកាត់ព្រំដែនរួម អាចអនុវត្តដោយគ្មានការរាំងស្ទះ។ លើសពីនេះទៅទៀត ភាគីកម្ពុជាស្នើសុំឲ្យអាជ្ញាធរវៀតណាមសម្រួលការធ្វើដំណើរត្រឡប់មកវិញរបស់ពលរដ្ឋកម្ពុជា ដែលកំពុងដាក់ឲ្យនៅដាច់ពីគេក្នុងប្រទេសវៀតណាម ប្រសិនបើមាន។ នេះបើតាមការបញ្ជាក់របស់ក្រសួងការបរទេស។ លិខិតរបស់ស្ថានទូតកម្ពុជាប្រចាំនៅវៀតណាម ចុះថ្ងៃទី១៨ ខែមីនា ផ្ញើទៅរដ្ឋមន្រ្តីការបរទេសកម្ពុជា ឲ្យដឹងថា រដ្ឋាភិបាលវៀតណាមបានសម្រេចផ្អាកការផ្តល់ទិដ្ឋាការជាបណ្តោះអាសន្ន មិនឲ្យជនបរទេសទាំងអស់ចូលវៀតណាម រយៈពេល៣០ថ្ងៃ ដោយអនុវត្តចាប់ពីថ្ងៃទី១៨ ខែមីនា ឆ្នាំ២០២០នេះ។ លិខិតនេះបញ្ជាក់បន្ថែមថា អ្នកដែលទទួលបានការលើកលែងទិដ្ឋាការ រួមមានពលរដ្ឋកម្ពុជាផងដែរ ត្រូវបង្ហាញវិញ្ញាបនបត្របញ្ជាក់សុខភាពថា គ្មានជំងឺ COVID19 ចេញដោយអាជ្ញាធរមូលដ្ឋាននៃប្រទេសដែលពួកគេរស់នៅ ហើយត្រូវមានការយល់ព្រមជាមុនពីអាជ្ញាធរវៀតណាម ទើបអាចចូលប្រទេសវៀតណាមបាន។ ក្នុងសំឡេងដែលត្រូវបានផ្ទៀងផ្ទាត់ដោយ VOA លោក ហ៊ុន សែន បញ្ជាក់ថា ការសម្រេចចិត្តរបស់វៀតណាមក្នុងការបិទច្រក ដែលលោកថាមិនបានជូនដំណឹង «នេះជាការមួយដែលយើងពិបាកយល់»។ លោកបន្ថែមថាការសម្រេចចិត្តរបស់រដ្ឋាភិបាលកម្ពុជា«មិនមែនជាការសងសឹកឬឆ្លើយតបគំរោះគំរើយ»។ លោកបន្ថែមថា បំរាមរបស់កម្ពុជាត្រូវអនុវត្ត រហូតដល់វៀតណាមលើកបំរាមរបស់ខ្លួនចេញ។ លោក ហ៊ុន សែន បញ្ជាក់ថា៖ «យើងមិនទាន់បញ្ជូនជំងឺទៅឲ្យវៀតណាមណាម្នាក់ទេ។ ...យើងក៏ត្រូវអនុវត្តវិធានការមួយការពារប្រជាជនរបស់យើងដែរ។ គាត់សង្ស័យមកលើយើង យើងក៏សង្ស័យលើគាត់ដែរ។ មានសិទ្ធិសង្ស័យទាំងសងខាង។ ហើយមានសិទ្ធិនឹងការពារប្រជាពលរដ្ឋរបស់ខ្លួនទាំងសងខាង»។ ករណីវីរុសកូរ៉ូណានៅកម្ពុជាបានកើនដល់៣៧នាក់ គិតត្រឹមព្រឹកថ្ងៃពុធ ទី១៩ ខែមីនា ឆ្នាំ២០២០ ដោយក្នុងនោះ មានពលរដ្ឋកម្ពុជាចំនួន២៤នាក់។ គួរបញ្ជាក់ថា រដ្ឋាភិបាលកម្ពុជាបានចាប់ផ្តើមបិទការធ្វើដំណើររបស់ជនបរទេសមកពីប្រទេសចំនួន៦ចូលប្រទេសកម្ពុជា រួមមានអ៊ីតាលី បារាំង អាល្លឺម៉ង់ អេស្ប៉ាញ អាមេរិក និងអ៊ីរ៉ង់ តាំងពីថ្ងៃទី១៧ ខែមីនា៕